Bills Voltons
Viljams Teodors "Bills" Voltons III (angļu: William Theodore "Bill" Walton III; dzimis 1952. gada 5. novembrī Lamesā, Kalifornijas štatā, ASV, miris 2024. gada 27. maijā Sandiego, Kalifornijas štatā, ASV) bija amerikāņu basketbolists, spēlējis centra pozīcijā, bijis ASV basketbola izlases dalībnieks. Karjeras laikā pārstāvēja Portlendas "Trail Blazers", Sandjego/Losandželosas "Clippers" un Bostonas "Celtics" klubus. Universitātes laikā viņš spēlēja Kalifornijas Universitātes Losandželosā (UCLA) basketbola komandas "Bruins" sastāvā NCAA čempionātā, 1972. un 1973. gadā izcīnīdams NCAA titulus. Abas reizes B. Voltons tika atzīts par turnīra labāko spēlētāju. Pēc tam viņš uzsāka veiksmīgu karjeru NBA. 1974. gada NBA draftā viņu Portlendas "Trail Blazers" izraudzījās ar kopējo 1. kārtas numuru. Vienreiz tika atzīts par visas līgas sezonas vērtīgāko spēlētāju (1978) un izcīnīja divus NBA čempiontitulus (1977. gadā kopā ar "Trail Blazers" un 1986. gadā kopā ar "Celtics"). Karjeras laikā viņu mocīja pēdas traumas. 1993. gada 10. maijā B. Voltonu uzņēma Džeimsa Neisimita basketbola slavas zālē. 1996. gadā B. Voltons tika nosaukts par vienu no 50 izcilākajiem NBA spēlētājiem. 1970. gada Pasaules čempionātā kopā ar ASV izlasi viņš izcīnīja 5. vietu. B. Voltona dēls Lūks Voltons arī ir profesionāls basketbolists, spēlējis NBA, pēc spēlētāja karjeras beigām — treneris.